Raisa Grossman

Raisa ( Rosalya ) Lvovna Grossman kur-kirafa gu Pribilyova ( rossiavon Раиса (Розалия) Львовна Гроссман, Прибылёва ) tiyir rossiaf artowasik. Koe Gorodictce wida koe Kyiv bowexo ke savsafo rossiafo gindaxo bak 1858 kobliyir. Ba 02/08/1900 koe Kyiv koe Ukraina mulufteyer.

 Blirizva 
 Toza 
Rosalya ( Raisa ) Grossman tiyir vey yudafa yasa ke Lev Moiseyevitc Grossman ( 1819-1896 ) kurmik koe Odesa is Henrietta Grossman ( 1839-1912 ). Gadikye va geja kev Turka bak 1877-1878 pakeyer ise va pulava vas sokaf pirdotik artfiyir. Gadikya gan kotla ke Heidelberg koe Germana zo dobayar ise va baroya divefa ava uckuyur. Yasa tiyir dem sanoy nazbeik. Cug sin al vayad aze vanpiyid kurmik ok aluteik ok sayakik.

Raisa dene yasegafa olda ke Odesa vayayar. Azon yasa ko Sankt Peterburg divsokeyer. Banlize dene aptaf ayikyaf kizey va selaropa kali sopera vayayar. Va mulaf kotlaf jotikeem zo turestayar nume va Narodnaya Volya denfiyir.

Va Aleksandr Vasilievitc Pribilyov bak 1881 kurer nume kevebgason va yudeva gotukristevawer. 

 Artowasik 
Bak imwugal ke 1882 do kurenye va kraba koe Vasilievski ewala lizukedur lize va foba tugadiar, ta direfa bilmara va Sudeykin batultavombik.


Voxe bak miel ke 05/06/1882 do kurenye is aryon palik koe kraba zo soper. Bal Jiz va 17 dilizeyes wali 28/03/1883 is 05/04/1883, gu zelara va rokeem is gakera vas sanalubda ke poana kobara koe xalta zo lanzar. Jijacek ke gakera gu balemda sperantanon zo kastar. Raisa Grossman do Prililyov ko xalta ke Kara ko Sibiria zo stakser. Va ban in kadimion divgir. 

Mali 1885 ko aro inkexo koe Yakutsk gola zo arburer lize va Nikolay Tyuttcev divblinik di yerumar. Bak 1887 sin va Krasnoyarsk enintenon gan ardial ronokoirubad. Azon bak 1890 ko Orenburg az bak 1892 dim europafa Rossia ko Novgorod.

Gire pakeyeson va artowasa tegira, bak 1894 warzon zo soper aze dim Krasnoyarsk ristulon zo divblir. Radimi tunuyara is kabdi 1900 va Kyiv winka koirubar lize ba 02/08/1900 nope veta mulufter.

 Dere rupec 

 Vuestexeem 
<small>
 (ru) Яницкий О. Н. Семейная хроника (1852—2002). М.: Издательство LVS, 2002

|style="vertical-align: top;"|

|}

Grossman (Raisa)
Grossman (Raisa)
Grossman (Raisa)